Ратмир и Iэнэ лъакъуищыр
Шэджэм районым хыхьэ Щхьэлыкъуэ къуажэм щыщ, КъБКъУ-м декоративно-прикладной гъуазджэмкIэ и факультетым гъуазджэмрэ цIыхубэ хъыбарегъащIэ IуэхущIапIэхэмкIэ и къудамэм и егъэджакIуэ нэхъыжь Брай Ратмир щытекIуащ Москва щекIуэкIа гъэлъэгъуэныгъэ-зэхьэзэхуэм.
«Гъуазджэхэм я тхьэмахуэ» урысейпсо зэпеуэм Ратмир ишат дахэу гъэщIэрэщIа, къыхэIущIыкIа дамыгъэхэр екIуу зытет адыгэ Iэнэ лъакъуищыр. КъэпщытакIуэхэм ар нэхъ лэжьыгъэфI дыдэу къалъытащ. «Новые лица в искусстве» урысей журналым къытрадзащ абы и сурэтымрэ Iэнэр зи IэдакъэщIэкI Брай Ратмир теухуа тхыгъэ кIэщIрэ.
Ратмир иIэщ живопись, графикэ, пкIыгъэ, гъущIым къыхэщIыкIа лэжьыгъэхэр, зэрызагъэщIэращIэ хьэпшыпхэр. Дэтхэнэми лъабжьэ хуэ- хъуар лъэпкъ гъуазджэрщ, адыгэм и хабзэмрэ щэнхабзэмрэщ. Абыхэм я нэпкъыжьэ телъщ махуэ къэс къагъэсэбэп хьэпшыпхэм, фащэхэм, зэрызагъэщIэращIэ цIуугъэнэхэм, Iэщэхэм.
Сабийхэм эстетикэ гъэсэныгъэ етынымкIэ Къэзанокъуэ Жэбагъы и цIэр зезыхьэ центрым Брай Рамир щадолажьэ IэпщIэлъапщIагъ зыхэлъ ныбжьыщIэхэм, ахэр хегъэгъуазэ и IэщIагъэм и щэхухэм.
КIАРЭ Элинэ.
